b'\n_START_ARTICLE_\nPolyjet postopek\n_START_PARAGRAPH_\nPolyjet postopek je eden izmed postopkov hitre izdelave prototipov, ki so se pojavili v zadnjih 20. letih, kolikor je preteklo od pojava stereolitografije, na trgu. Kot za vse ostale postopke hitre izdelave prototipov tudi za PolyJet potrebujemo trirazse\xc5\xbeen model, izdelan z enim od CAD paketov, zapisan v STL formatu. Jedro naprave je tiskalna glava, tak\xc5\xa1na kot jo poznamo iz velikih industrijskih tiskalnikov za tiskanje reklamnih letakov. Le-ta namesto barve nana\xc5\xa1a teko\xc4\x8do zmes reaktivnih monomerov in oligomerov, ki polemizirajo pod vplivom ultravijoli\xc4\x8dne svetlobe._NEWLINE_Izdelek je tako takoj pripravljen za uporabo in ne potrebuje nobene naknadne obdelave, razen odstranjevanja podpornega gradiva, ki ga odstranimo s pomo\xc4\x8djo visokotla\xc4\x8dne \xc4\x8drpalke in vode. Lahko pa izdelek tudi peskamo, poliramo, pobarvamo ali kako druga\xc4\x8de obdelamo. Izdelki so primerni tudi kot pramodeli za izdelavo silikonskih kalupov, za postopek vakumskega litja v silikonskih kalupih, ob uporabi posebnih zgorevalnih komor pa tudi za postopke litja z izgubljenim jedrom.\n_START_SECTION_\nDelovanje\n_START_PARAGRAPH_\nCeloten postopek izdelave prototipa po PolyJet tehnologiji se za\xc4\x8dne s pripravo modela. Za to uporabimo programsko opremo, v katero uvozimo STL datoteko modela. V grafi\xc4\x8dnem okolju poskrbimo za optimalno postavitev modela na pladnju \xc4\x8demur sledi avtomatska dolo\xc4\x8ditev podpor in razslojitev modela v navpi\xc4\x8dni smeri. Sledi po\xc5\xa1iljanje posameznih slojev tiskalniku, ki jih prevzame in zaporedno nana\xc5\xa1a na pladenj. Postopek nana\xc5\xa1anja posameznih slojev je popolnoma enak postopku, kot ga poznamo pri t.i\xc2\xa0\xc2\xbbinj jet\xc2\xab\xc2\xa0tiskalnikih, le da je tu precej preprostej\xc5\xa1i, saj prakti\xc4\x8dno tiskamo le dvobarvne bitne slike. Vsak posamezen sloj namre\xc4\x8d predstavlja prerez modela z dodanim podpornim gradivom. Prerez je tako bitna slika, na kateri je prerezna ploskev modela in podpor._NEWLINE_Ploskev lahko torej predstavimo z dvema barvama, od katerih je ena model, druga pa podpora. Dejansko tiskalnik na ploskev modelne barve nanese modelno gradivo, na ploskev podporne barve pa podporno gradivo._NEWLINE_Za nanos na pladenj skrbi piezo-elektri\xc4\x8dna tiskalna glava, ki jo sestavlja 1.536 \xc5\xa1ob, skozi katere te\xc4\x8de tok 10.000 kapljic na sekundo. Gradivo, ki je v teko\xc4\x8dem stanju, se v glavi nahaja v posebnih vsebnikih, kjer se ogreje na delovno temperaturo tiskalne glave (70 \xc2\xb0C). Gradivo je spravljeno v plastenkah, za\xc5\xa1\xc4\x8ditenih pred svetlobo, le-te se direktno vstavijo v sprejemno mesto naprave. Od tu ga cevna \xc4\x8drpalka potiska po cevovodu do vsebnika v tiskalni glavi. Tiskalna glava brizga na kovinski podstavek, ki se po vsakem nabrizganem sloju umakne za debelino sloja navzdol, nakar se postopek ponovi z naslednjim slojem. Vsak nanesen sloj ob nanosu polimerizira zaradi ultravijoli\xc4\x8dne svetlobe, ki prihaja iz dveh UV-\xc5\xbearnic pritrjenih na oba konca tiskalne glave.'